Document ID: 32013R1319

KOMISIJOS REGLAMENTAS (ES) Nr. 1319/2013
2013 m. gruodžio 9 d.
kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (1), ypač į jo 3 straipsnio 4 dalį, 4 straipsnio 1 dalį ir 5 straipsnio 4 dalį,
kadangi:
(1)
Reglamentu (EB) Nr. 1059/2003 nustatytas bendras teritorinių vienetų klasifikatorius, kad būtų galima Sąjungoje rinkti, rengti ir skleisti suderintą regioninę statistiką;
(2)
Reglamento (EB) Nr. 1059/2003 prieduose išvardijami teritoriniai vienetai, kurie turi būti naudojami rengiant statistiką;
(3)
pagal Reglamento (EB) Nr. 1059/2003 5 straipsnio 4 dalies nuostatas klasifikatoriaus NUTS pakeitimai priimami antrojoje kalendorinių metų pusėje ne dažniau kaip kas trejus metus;
(4)
paskutinį kartą klasifikatorius NUTS iš dalies pakeistas 2011 m. sausio 17 d. Komisijos reglamentu (ES) Nr. 31/2011 (2);
(5)
remiantis Komisijai pateikta informacija, keliose valstybėse narėse pasikeitė administracinis teritorinis suskirstymas;
(6)
todėl Reglamentas (EB) Nr. 1059/2003 turėtų būti atitinkamai iš dalies pakeistas;
(7)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1059/2003 priedai pakeičiami šio reglamento priede pateiktu tekstu.
2 straipsnis
Šis reglamentas Komisijai (Eurostatui) perduodamiems duomenims taikomas nuo 2015 m. sausio 1 d.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 9 d.

Labels: 10
12
19